C 397/26

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 397/11)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012.

„Robiola di Roccaverano”

EU br.: PDO-IT-0024-AM03 – 11.4.2022.

ZOI (X) ZOZP ( )

1. Skupina koja podnosi zahtjev i legitimni interes

Consorzio per la Tutela del Formaggio Robiola di Roccaverano (Konzorcij za zaštitu sira „Robiola di Roccaverano”), sa sjedištem na adresi Via Roma 8, 14050 Roccaverano (AT); verificirana e-adresa: robioladiroccaverano@pec.it.

Konzorcij za zaštitu sira „Robiola di Roccaverano” čine proizvođači sira „Robiola di Roccaverano”. Ovlašten je za podnošenje zahtjeva za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☒ Naziv proizvoda

☐ Opis proizvoda

☒ Zemljopisno područje

☐ Dokaz o podrijetlu

☒ Način proizvodnje

☒ Povezanost

☒ Označivanje

☐ Ostalo [navesti]

4. Vrsta izmjene

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

Naziv (nazivi)

— Riječ je o izmjeni naziva proizvoda iz članka 1. specifikacije proizvoda i točke 1. jedinstvenog dokumenta, kojom se naziv „Robiola di Roccaverano” zamjenjuje nazivima „Robiola di Roccaverano”/„Roccaverano”, koji se mogu naizmjenično upotrebljavati. Stoga je u specifikaciji proizvoda i jedinstvenom dokumentu uz naziv „Robiola di Roccaverano” dodan naziv „Roccaverano”.

Sadašnji tekst:

„Robiola di Roccaverano”

mijenja se i glasi:

„Robiola di Roccaverano”/„Roccaverano”

Proizvod „Robiola di Roccaverano” ili „Roccaverano” (predloženi alternativni naziv) postao je toliko poznat i cijenjen među potrošačima da su ga počeli prepoznavati po skraćenom nazivu „Roccaverano”, što znači da više nije potrebno dodavati riječ „robiola” da bi se prepoznali proizvod i njegove karakteristike. Trebalo bi dopustiti naziv koji trenutačno upotrebljavaju dionici u poljoprivredno-prehrambenom lancu (proizvođači, distributeri, restorani) i potrošači, a oni proizvod redovito nazivaju „Roccaverano”. Dodavanjem naziva ZOI „Roccaverano” jasnije bi se pokazala bliska povezanost s područjem. Taj običaj još se više proširio da bi se jasnije istaknula razlika između proizvoda „Robiola di Roccaverano”/„Roccaverano” i raznih drugih mliječnih proizvoda na tržištu koji se prodaju pod nazivom robiola, koji se obično odnosi na sir od pasteriziranog kravljeg mlijeka koji se znatno razlikuje od proizvoda s tim ZOI-jem.

Zemljopisno područje

— Izmjena članka 3. specifikacije proizvoda i točke 4. jedinstvenog dokumenta. Općina Cartosio, koja je samo djelomično uključena u sadašnje dokumente, dodaje se zemljopisnom području u potpunosti.

Sadašnji tekst:

„Zemljopisno područje obuhvaća sljedeće općine u pokrajini Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole i Vesime; u pokrajini Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato i dio općine Cartosio smješten na lijevoj obali rijeke Erro.”

mijenja se i glasi:

„Zemljopisno područje obuhvaća sljedeće općine u pokrajini Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole i Vesime; u pokrajini Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti i Spigno Monferrato.”

Uključivanjem cijele općine Cartosio ispravlja se pogreška napravljena u trenutku podnošenja prvotnog zahtjeva za zaštićenu oznaku izvornosti. Naime, lijeva i desna obala rijeke Erro u općini Cartosio ne razlikuju se znatno kad je riječ o topografiji i krajoliku. Nadalje, s poljoprivrednog stajališta, prije svega kad je riječ o pašnjacima, krmnom bilju i postupcima uzgoja, općina Cartosio u cjelini se ne razlikuje od ostalih općina na proizvodnom području proizvoda sa ZOI-jem „Robiola di Roccaverano”/„Roccaverano”.

Ukupna korištena poljoprivredna površina u općini Cartosio sastoji se većinom od travnjaka (38 % kao mješavina pašnjaka), što opravdava zahtjev u pogledu trajnosti i niskog intenziteta poljoprivrednih gospodarstava za uzgoj koza čije se mlijeko koristi za proizvodnju ovog mliječnog proizvoda. Poljoprivredna i proizvodna veza postoji i unutar same općine Cartosio. Mnoga gospodarstva čiji su glavni poslovni prostori na proizvodnom području proizvoda sa ZOI-jem „Robiola di Roccaverano”/„Roccaverano” zemljišnim česticama upravljaju kao mješavinom pašnjaka, tj. čestice su namijenjene proizvodnji krme istih karakteristika kao i krma korištena za proizvod sa ZOI-jem „Robiola di Roccaverano”/„Roccaverano”, ali se nalaze u dijelu općine Cartosio koji nije uključen u trenutačnu specifikaciju.

Način proizvodnje

— Izmjena članka 4. specifikacije proizvoda i točke 3.3. jedinstvenog dokumenta u vezi s korištenim sirovinama.

Sadašnji tekst:

„Članak 4. Način proizvodnje Za proizvodnju sira ‚Robiola di Roccaverano’ treba koristiti svježe punomasno mlijeko koza pasmina Roccaverrano i Camosciata Alpina ili njihovih križanaca, ovaca pasmine Pecora delle Langhe i krava pasmina Piemontese i Bruna Alpina ili njihovih križanaca isključivo s proizvodnog područja, i to u sljedećim omjerima: svježe punomasno kozje mlijeko, čisto ili miješano s maksimalno 50 % svježeg punomasnog kravljeg i/ili ovčjeg mlijeka iz uzastopnih mužnji izvršenih u razdoblju između 24 i 48 sati. Na etiketi moraju biti navedeni postoci različitih vrsta mlijeka koje se upotrebljavaju za proizvodnju sira. Ovce i koze hrane se ispašom u razdoblju između 1. ožujka i 30. studenoga i zelenom i/ili suhom krmom te zrnjem žitarica, žitaricama, mahunarkama, uljaricama i proizvodima nastalima njihovom preradom. Travnjačke parcele, travnjaci-pašnjaci i šume moraju biti upisani na popis kod nadzornog tijela. Ishrana krava obuhvaća ispašu i zelenu i/ili suhu krmu te zrnje žitarica, mahunarke, uljarice i proizvode nastale njihovom preradom. Više od 80 % ukupne ishrane životinja treba dolaziti s proizvodnog područja. Zabranjeno je koristiti silažu kukuruza i zelenu silažu. Hrana za životinje ni u kom slučaju ne smije sadržavati genetski modificirane organizme. Ne odobrava se korištenje mlijeka od životinja uzgojenih u zatvorenom prostoru.”

mijenja se i glasi:

„Članak 4. Način proizvodnje Sir sa ZOI-jem ‚Robiola di Roccaverano’/‚Roccaverano’ proizvodi se od svježeg mlijeka koje je dobiveno isključivo na proizvodnom području od koza pasmina Roccaverano i Camosciata Alpina te njihovih križanaca, i to uzastopnim mužnjama u razdoblju između 24 i 48 sati. Koze se hrane ispašom u razdoblju od 1. ožujka do 30. studenoga te zelenom i/ili suhom krmom, zrnjem žitarica, mahunarkama, uljaricama i proizvodima nastalima njihovom preradom. Čestice livada pašnjaka, travnjačke čestice i čestice šuma moraju biti upisane na popis kod nadzornog tijela. Više od 80 % hrane za životinje mora potjecati s proizvodnog područja. Zabranjeno je koristiti silažu kukuruza i zelenu silažu. Hrana za životinje ni u kom slučaju ne smije sadržavati genetski modificirane organizme. Ne odobrava se korištenje mlijeka od životinja uzgojenih u zatvorenom prostoru.”

Uzastopni povijesni trendovi pokazuju da na predmetnom području prevladava poluekstenzivan uzgoj koza, a uzgoj domaćih pasmina kao što je Roccaverano znatan je i sve veći. Izmjenom teksta specifikacije tako da se upućuje na čisto kozje mlijeko potvrđuje se stvarna situacija.

U proizvodnji sira „Robiola di Roccaverano”/„Roccaverano” već se desetljećima upotrebljava vrlo malo ovčjeg i kravljeg mlijeka iako se količina korištenog mlijeka i broj proizvedenih sireva povećavaju. Proizvodnja miješanog mlijeka više gotovo i ne postoji. Budući da se na području proizvodnje sira „Robiola di Roccaverano”/„Roccaverano” uzgoj krava smanjio, čak i pasmina za proizvodnju mlijeka i pasmina za proizvodnju mesa, a uzgoj ovaca iznimno je rijedak, nema mogućnosti za znatnu proizvodnju miješanog mlijeka.

Izmjenom se naglašava i pozitivan doprinos uzgoja koza ekosustavu: budući da se pašnjaci i travnjaci održavaju u dobrom stanju, čuva se tipičan i osjetljiv „stočarski krajolik”, a ekosustav je zaštićen od rizika erozije i gubitka bioraznolikosti.

To potvrđuje i postupan oporavak rijetke pasmine koza Roccaverano, koja je uz pasminu Camosciata jedna od dviju pasmina koza priznatih u specifikaciji proizvoda.

Povezanost

— Izmjena članka 7. specifikacije proizvoda i točke 5. jedinstvenog dokumenta u vezi s povezanošću. Konkretno, izmjena se odnosi na posljednji odlomak dijela o posebnostima zemljopisnog područja. Osim promjene naziva proizvoda ta se točka izmjenom prilagođava izmjeni koja se odnosi na sirovine jer se briše upućivanje na ovce i krave.

Sadašnji tekst:

„[...] U tim su krmnim biljkama hranjive tvari prirodno uravnotežene u pogledu odnosa između ugljikohidrata, bjelančevina i vitamina te one stoga predstavljaju ishranu visoke kvalitete za ovce, koze i krave. Posebna svojstva flore s različitim mirisima i aromama prisutna su i u mlijeku, koje siru ‚Robiola di Roccaverano’ daje miris koji ga razlikuje od svih ostalih sireva. Ovce i koze pasu i u šumama, koje od previsokih temperatura u ljetnom razdoblju ne štite samo tlo, već i stoku.”

mijenja se i glasi:

„[...] Zbog prirodne ravnoteže ugljikohidrata, bjelančevina i vitamina ta je mješavina krmnog bilja visokokvalitetna hrana za koze. Posebna svojstva flore s različitim mirisima i aromama prisutna su i u mlijeku, što siru sa ZOI-jem ‚Robiola di Roccaverano’/‚Roccaverano’ daje miris koji ga razlikuje od svih ostalih sireva. Koze pasu i u šumama, koje od previsokih temperatura u ljetnom razdoblju ne štite samo tlo, već i stoku.”

Označivanje

— Izmjena članka 8. specifikacije proizvoda i točke 3.7. jedinstvenog dokumenta. Izmjenom se točka o označivanju prilagođava promjeni naziva i korištenih sirovina.

Sadašnji tekst:

Specifikacija proizvoda „U trenutku stavljanja u promet, pakiranje sira treba biti zatvoreno samoljepivom naljepnicom koja sadrži logotip oznake izvornosti u obliku stiliziranog slova R. U stiliziranom prikazu velikog slova R smeđe boje nalazi se toranj na čijem su vrhu puškarnice, nadahnut povijesnim tornjem općine Roccaverano; otvor slova R predstavlja kalup za sir ‚Robiola di Roccaverano’, a u donjem dijelu slova nalazi se ukras u zelenoj i bljedožutoj/zelenoj boji koji predstavlja travnjake i tipičan valovit oblik brežuljaka pokrajine Langa. Logotip se nalazi unutar okruglog tamnozelenog prstena u kojem je velikim bijelim slovima upisano ‚ROBIOLA DI ROCCAVERANO’, a u sredini u donjem dijelu nalazi se malen stiliziran cvijet bijele boje. Cijeli logotip tiskan je na bijeloj pozadini. Na donjem dijelu logotipa oznake izvornosti nalazi se šifra za identifikaciju proizvođača i serijski broj etikete – na oker pozadini za sir ‚Robiola di Roccaverano’ proizveden isključivo od kozjeg mlijeka, a na bijeloj pozadini za sireve od miješanog mlijeka. Na etiketi obvezno moraju biti navedeni postoci različitih vrsta mlijeka koje su se koristile. Proizvod se tek nakon postavljanja te naljepnice smije staviti na tržište sa zaštićenom oznakom izvornosti ‚Robiola di Roccaverano’. Svaki se sir prodaje u komadu, zapakiran i obilježen naljepnicom. Ako se sir ‚Robiola di Roccaverano’ nezapakiran prenosi na daljnje sušenje poduzećima za sušenje i/ili dozrijevanje koja posluju unutar proizvodnog područja, mora biti popraćen dokumentom u kojem je navedeno sljedeće: (a) broj sireva proizvedenih od kozjeg mlijeka i/ili broj sireva proizvedenih od miješanog mlijeka; (b) riječi ‚Robiola di Roccaverano’; (c) brojevi logotipova EU-a i njihovi serijski brojevi.”

Jedinstveni dokument „U trenutku stavljanja u promet, pakiranje sira treba biti zatvoreno samoljepivom naljepnicom koja sadrži logotip oznake izvornosti u obliku stiliziranog slova R. U stiliziranom prikazu velikog slova R smeđe boje nalazi se toranj na čijem su vrhu puškarnice, nadahnut povijesnim tornjem općine Roccaverano; otvor slova R predstavlja kalup za sir ‚Robiola di Roccaverano’, a u donjem dijelu slova nalazi se ukras u zelenoj i bljedožutoj/zelenoj boji koji predstavlja travnjake i tipičan valovit oblik brežuljaka pokrajine Langa. Logotip se nalazi unutar okruglog tamnozelenog prstena u kojem je velikim bijelim slovima upisano ‚ROBIOLA DI ROCCAVERANO’, a u sredini u donjem dijelu nalazi se malen stiliziran cvijet bijele boje. Cijeli logotip tiskan je na bijeloj pozadini. Na donjem dijelu logotipa oznake izvornosti nalazi se šifra za identifikaciju proizvođača i serijski broj etikete – na oker pozadini za sir ‚Robiola di Roccaverano’ proizveden isključivo od kozjeg mlijeka, a na bijeloj pozadini za sireve od miješanog mlijeka. Na etiketi obvezno moraju biti navedeni postoci različitih vrsta mlijeka koje su se koristile. Svaki se sir prodaje u komadu, zapakiran i obilježen naljepnicom.”

mijenja se i glasi:

Specifikacija proizvoda i jedinstveni dokument „U trenutku stavljanja u promet pakiranje mora biti zatvoreno samoljepljivom naljepnicom na kojoj se nalazi logotip ZOI-ja. Ispod logotipa nalaze se šifra za identifikaciju proizvođača i serijski broj naljepnice na oker pozadini. Proizvod se tek nakon postavljanja te naljepnice smije staviti na tržište sa zaštićenom oznakom izvornosti „Robiola di Roccaverano” ili „Roccaverano”. Na naljepnici moraju biti navedeni ime, naziv i adresa poduzeća za sušenje/pakiranje. Osim toga, zabranjeno je dodavati opise koji nisu izričito dopušteni. Upotreba imena, naziva društava ili privatnih marki dopušta se ako nema pohvalno značenje i ako potrošača ne dovodi u zabludu. Nadalje, smiju se upotrebljavati druga istinita i provjerljiva upućivanja dopuštena trenutačno važećim zakonodavstvom, pod uvjetom da nisu protivna ciljevima i sadržaju specifikacije ovog proizvoda. Svaki se sir prodaje u komadu, zapakiran i obilježen naljepnicom. Ako se sir „Robiola di Roccaverano”/„Roccaverano” nezapakiran prenosi na daljnje sušenje poduzećima za sušenje i/ili dozrijevanje koja posluju unutar proizvodnog područja, mora biti popraćen dokumentom u kojem je navedeno sljedeće: riječi „Robiola di Roccaverano” ili „Roccaverano”, broj proizvedenih sireva te broj logotipova EU-a i njihovi serijski brojevi. Logotip ZOI-ja sastoji se od stiliziranog slova „R”: u stiliziranom prikazu slova „R” smeđe boje nalazi se toranj na čijem su vrhu puškarnice, nadahnut povijesnim tornjem općine Roccaverano; otvor slova „R” predstavlja kalup za sir „Robiola di Roccaverano”/„Roccaverano”, a u donjem dijelu slova nalazi se ukras u zelenoj i blijedožutoj/zelenoj boji, koji simbolizira travnjake i tipičan valovit oblik brežuljaka pokrajine Langa. Logotip se nalazi unutar okruglog tamnozelenog prstena u kojem je velikim bijelim slovima upisano „ROCCAVERANO”, a u sredini u donjem dijelu nalazi se malen stiliziran cvijet bijele boje. Cijeli logotip tiskan je na bijeloj pozadini.

JEDINSTVENI DOKUMENT

„Robiola di Roccaverano”/„Roccaverano”

EU br.: PDO-IT-0024-AM03 – 11.4.2022.

ZOI (X) ZOZP ( )

1. Naziv (nazivi)

„Robiola di Roccaverano” /„Roccaverano”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

„Robiola di Roccaverano”/„Roccaverano” sir je koji se proizvodi cijele godine od svježeg mliječnog gruša koji dozrijeva ili se suši.

Sir sa ZOI-jem „Robiola di Roccaverano”/„Roccaverano” ima oblik koluta ravnih, lagano obrubljenih baza i blago izbočenog plašta. Baze imaju promjer od 10 do 14 cm, a visina plašta je između 2,5 i 4 cm. Masa sira varira od 250 do 400 grama. Ti parametri primjenjivi su na proizvod nakon minimalnog razdoblja dozrijevanja.

Referentni kriteriji za udio masti, bjelančevina i pepela u proizvodu „Robiola di Roccaverano”/„Roccaverano” jesu sljedeći:

masti: najmanje 40 % suhe tvari;

bjelančevine: najmanje 34 % suhe tvari;

pepeo: najmanje 3 % suhe tvari.

Organoleptička svojstva sira „Robiola di Roccaverano”/„Roccaverano” razlikuju se ovisno o stupnju zrelosti:

prodotto fresco (svježi sir), koji dozrijeva od četiri do deset dana: kora: može, ali ne mora biti prekrivena laganim prirodnim slojem plijesni; vanjski izgled: mliječnobijele boje ili boje slame; sirno tijesto: mliječnobijele boje; tekstura: kremasta, mekana; okus i aroma: nježni, bogati i/ili lagano kiselkasti;

prodotto affinato (zreli sir), koji dozrijeva barem jedanaest dana: kora: prekrivena prirodnim slojem plijesni; vanjski izgled: kremastobijele boje, boje slame ili lagano crvenkast; sirno tijesto: mliječnobijele boje; tekstura: mekana, nešto kompaktnija nakon duljeg sušenja, ispod kore bogatog okusa može biti kremasta.

Arome i okusi sira sa ZOI-jem „Robiola di Roccaverano”/„Roccaverano” sušenjem se pojačavaju do pikantnih.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

3.3.1. Sirovine (samo za prerađene proizvode)

Sir sa ZOI-jem „Robiola di Roccaverano”/„Roccaverano” proizvodi se od svježeg mlijeka koje je dobiveno isključivo na proizvodnom području od koza pasmina Roccaverano i Camosciata Alpina te njihovih križanaca, i to uzastopnim mužnjama u razdoblju između 24 i 48 sati.

3.3.2. Hrana za životinje (samo za proizvode životinjskog podrijetla)

Koze se hrane ispašom u razdoblju od 1. ožujka do 30. studenoga te zelenom i/ili suhom krmom, zrnjem žitarica, žitaricama, mahunarkama, uljaricama i proizvodima nastalima njihovom preradom. Čestice livada pašnjaka, travnjačke čestice i čestice šuma moraju biti upisane na popis kod nadzornog tijela. Više od 80 % ukupne ishrane životinja treba dolaziti s proizvodnog područja. Zabranjeno je koristiti silažu kukuruza i zelenu silažu. Hrana za životinje ni u kom slučaju ne smije sadržavati genetski modificirane organizme. Zabranjeno je korištenje mlijeka životinja uzgojenih u zatvorenom prostoru.

3.4. Posebni koraci u proizvodnji koji se moraju provesti na određenom zemljopisnom području

Životinje čije se mlijeko koristi za proizvodnju sira sa ZOI-jem „Robiola di Roccaverano”/„Roccaverano” moraju se uzgajati na određenom zemljopisnom području.

Proizvodnja mlijeka te prerada i dozrijevanje sira moraju se odvijati na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Budući da sir nema koru, a unutrašnjost mu je svježa i mekana, mogao bi dehidrirati ili oksidirati te bi mu se mogao promijeniti sastav masnoća, stoga se mora pakirati na proizvodnom području. Isto tako, kako nema koru, sir za vrijeme proizvodnje nije moguće označiti neizbrisivom oznakom.

3.6. Posebna pravila za označivanje proizvoda na koji se odnosi registrirani naziv

U trenutku stavljanja u promet pakiranje mora biti zatvoreno samoljepljivom naljepnicom na kojoj se nalazi logotip ZOI-ja. Ispod logotipa nalaze se šifra za identifikaciju proizvođača i serijski broj naljepnice na oker pozadini. Proizvod se tek nakon postavljanja te naljepnice smije staviti na tržište sa zaštićenom oznakom izvornosti „Robiola di Roccaverano” ili „Roccaverano”. Na naljepnici moraju biti navedeni ime, naziv i adresa poduzeća za sušenje/pakiranje. Osim toga, zabranjeno je dodavati opise koji nisu izričito dopušteni. Upotreba imena, naziva društava ili privatnih marki dopušta se ako nema pohvalno značenje i ako potrošača ne dovodi u zabludu. Nadalje, smiju se upotrebljavati druga istinita i provjerljiva upućivanja dopuštena važećim zakonodavstvom, pod uvjetom da nisu protivna ciljevima i sadržaju specifikacije ovog proizvoda.

Svaki se sir prodaje u komadu, zapakiran i obilježen naljepnicom. Ako se sir „Robiola di Roccaverano”/„Roccaverano” nezapakiran prenosi na daljnje sušenje poduzećima za sušenje i/ili dozrijevanje koja posluju unutar proizvodnog područja, mora biti popraćen dokumentom u kojem je navedeno sljedeće: riječi „Robiola di Roccaverano” ili „Roccaverano”, broj proizvedenih sireva te broj logotipova EU-a i njihovi serijski brojevi.

Logotip ZOI-ja sastoji se od stiliziranog slova „R”: u stiliziranom prikazu velikog slova „R” smeđe boje nalazi se toranj na čijem su vrhu puškarnice, nadahnut povijesnim tornjem općine Roccaverano; otvor slova „R” predstavlja kalup za sir „Robiola di Roccaverano”/„Roccaverano”, a u donjem dijelu slova nalazi se ukras u zelenoj i blijedožutoj/zelenoj boji, koji simbolizira travnjake i tipičan valovit oblik brežuljaka pokrajine Langa. Logotip se nalazi unutar okruglog tamnozelenog prstena u kojem je velikim bijelim slovima upisano „ROCCAVERANO”, a u sredini u donjem dijelu nalazi se malen stiliziran cvijet bijele boje. Cijeli logotip tiskan je na bijeloj pozadini.

4. Sažeta definicija zemljopisnog područja

Zemljopisno područje obuhvaća sljedeće općine u pokrajini Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole i Vesime; u pokrajini Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti i Spigno Monferrato.

5. Povezanost sa zemljopisnim područjem

5.1. Posebnosti zemljopisnog područja

Tlo je glinasto, a podzemni je sloj laporast. Na dijelu područja zbog taloženja zemlje nastala su tla s vrlo dubokim glinenim slojem, visokog vodnog kapaciteta i velike plodnosti. Klima je tipično kontinentalna, obilježena vrlo hladnim razdobljima s mnogo snijega, čestim zaleđivanjem i topljenjem tijekom zime te naglim prelaskom na visoke ljetne temperature krajem lipnja. Nema mnogo varijacija atmosferskih oborina, a prosječna godišnja količina oborina iznosi 300 mm, pri čemu ih je u proljetnom i ljetnom razdoblju vrlo malo, zbog čega može doći do velikih suša. U takvom pedoklimatskom okolišu na travnjacima i livadama pašnjacima uspijevaju tipične krmne biljke. Radi se o livadama s mnogo različitih biljnih vrsta, većinom trava (oko 75 %) i mahunarki (oko 25 %), te s brojnim aromatičnim i ljekovitim biljkama. Glavne su trave sljedeće: ljuljevi (Lolium spp.), klupčasta oštrica (Dactylis glomerata), vlasulje (Festuca spp.), vlasnjače (Poa spp.), mirisavka itd. Glavne su mahunarke sljedeće: brdska djetelina (Trifolium montanum), smiljkita roškasta (Lotus corniculatus), stolisnik (Achillea spp.) itd. Među aromatičnim travama, osim mirisavke, treba spomenuti cijeli niz štitarki, poput divlje mrkve (Daucus carota carota), poljskog osjaka (Cirsium arvense), kadulje (Salvia officinalis), širokolisne lavande (Lavandula latifolia), više vrsta timijana (Thymus spp.), rute (Ruta graveolens), divlje ruže (Rosa canina canina) itd. Zbog prirodne ravnoteže ugljikohidrata, bjelančevina i vitamina ta je mješavina krmnog bilja visokokvalitetna hrana za koze. Koze pasu i u šumama, koje od previsokih temperatura u ljetnom razdoblju ne štite samo tlo, već i stoku.

5.2. Posebnosti proizvoda

Sir za ZOI-jem „Robiola di Roccaverano”/„Roccaverano” malen je sir mekane unutrašnjosti i bez kore. Njegova je posebnost bijelo tijesto bez rupa. Tekstura mu varira od meke i kremaste do kompaktne i čvrste, a sir se topi u ustima i ostavlja ugodan okus u rasponu od zelenih trava i ljekovitih biljaka do izraženijeg i pikantnijeg okusa koji podsjeća na pržene lješnjake i kozji miris.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih svojstava proizvoda (za ZOZP)

Poseban okus i miris sira „Robiola di Roccaverano”/„Roccaverano” povezani su s kvalitetom korištenog svježeg mlijeka. Kvaliteta mlijeka rezultat je visokokvalitetne hrane za životinje.

Posebna svojstva flore s različitim mirisima i aromama prisutna su i u mlijeku, što siru sa ZOI-jem „Robiola di Roccaverano”/„Roccaverano” daje miris koji ga razlikuje od svih ostalih sireva.

Svećenik Pistone je u svojem rukopisu iz 1899. prepričao povijest župe Roccaverano i njezinih zaseoka od 960. do 1860. Među povijesnim informacijama s političkim značajem nalaze se gospodarski elementi kojima se ističe važnost sira „Robiola di Roccaverano”/„Roccaverano”, kao što je činjenica da se u općini Roccaverano održavalo pet godišnjih sajmova. Na njima su se „izvrsni sirevi Robiola” prodavali za izvoz. Jasno se spominje izvoz jer je u tom razdoblju taj sir, osim u Italiji, bio poznat i u Francuskoj. Stoga je očito da se ni tad sir „Robiola” nije smatrao običnim sirom, nego se po svojim karakteristikama razlikovao od drugih sireva. Sir sa ZOI-jem „Robiola di Roccaverano”/„Roccaverano” ujedno se može čuvati do šest mjeseci u ulju u staklenkama ili položen na slamu.

Upućivanje na objavu specifikacije proizvoda

Cjelokupan tekst specifikacije proizvoda dostupan je na sljedećim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” („Kvaliteta”) (u gornjem desnom kutu zaslona) i zatim na „Prodotti DOP IGP STG” („Proizvodi ZOI ZOZP ZTS”) (na lijevoj strani zaslona) te naposljetku na „Disciplinari di Produzione all’esame dell’UE” („Specifikacije podnesene na razmatranje Europskoj uniji”).

(1) SL L 343, 14.12.2012., str. 1.